

A szakmai zsűri tagjai:

**Szabó Ferenc**

Hidas Frigyes és Nívó Díjas Karmester, a győri Széchenyi István Egyetem Művészeti Karának tanára, a Győr Symphonic Band, Komárom Város Egressy Fúvószenekarának és Tatabánya Város Fúvószenekarának Karmestere a Magyar Fúvószenei és Mazsorett Szövetség Elnöke.

**Bekker Gyula**

Magyar ezüst érdemkereszttel kitüntetett, Hidas Frigyes díjas karmester, a MAFUMASZ elnökségi tagja, a Debreceni Egyetem Zeneművészeti Karának művésztanára Debrecen Symphonic Band, UD Marching Band és a Bekton Ifjúsági Fúvószenekar karmestere.

**Dr. Csikota József**

A Közép-Kelet-Európai Fúvószenei Szövetség elnöke, a Szegedi Tudományegyetem Bartók Béla Művészeti Karának adjunktusa, kutatótanár. A Magyar Zeneiskolák és Művészeti Iskolák Szövetségének Csongrád-Csanád vármegyei elnöke, a Makói Magán Zeneiskola igazgatója.

**Dr. Marosi László**

FAME es ARTISJUS Díjas Karmester; Zenetörténész, Címzetes Egyetemi Tanár; a VillaCarlos Paz-i Zenei Fesztivál (Argentina) korábbi Művészeti Vezetője; az UNESCO Békenagykövete

**Tarkövi István**

A németországi Weissenhorni és Vöhringeni zeneiskolák tanszékvezető rézfúvós tanára, a Langenaui Városi fúvószenekar karmestere, az Allgäu - Schwäbischer Musikbund “Concertino” D kategóriás fúvószenekari verseny kétszeres “legjobb karmester" díjazottja.

**Versenyprogram**

Kategóriák **“Pre-A” Gyermekzenekar kategória** Ez a kategória olyan zenekarok számára jelent bemutatkozási lehetőséget, ahol a hangszerükön 1-2 éve játszó gyerekek muzsikálnak együtt. Ajánlott nehézségi szint: grade ½- 1 ½

Kötelező mű: Zempléni László: Utazás Európában - 2 szabadon választott tétel

A felvétel hossza: maximum 10 perc

**Csíkszeredai Fúvószenekar**

A Csíkszeredai Fúvószenekar 2023 februárjában alakult, zeneszerető fiatalokból és felnőttekből a helyi önkormányzat kezdeményezésére. Az együttes különlegessége, hogy tagjai nem hivatásos zenészek, hanem lelkes amatőrök, akikben közös a zene iránti mély elköteleződés és az együtt zenélés öröme. A zenekar egyre bővülő létszámmal működik, heti két alkalommal próbálnak a Csíkszeredai Művészetek Házában, ahol a közösségépítés és a folyamatos zenei fejlődés kéz a kézben jár.

A zenekar művészeti vezetője és karmestere Both Béla, klarinéttanár, aki nemcsak irányítja a próbákat, hanem aktívan részt vesz a tagok hangszeres tudásának fejlesztésében is.

A fúvószenekarok a közösségi zenealkotás egyik legélettelibb formái: egyszerre hordozzák a katonaság hagyományos indulóinak fegyelmét, a tánczenék lendületét, és a koncertzenék kifejező finomságát. A Csíkszeredai Fúvószenekar pontosan ezt az értéket képviseli – fellépéseiken minden alkalommal élményt nyújtanak közönségüknek, legyen szó ünnepi eseményekről vagy szabadtéri rendezvényekről.

Az együttes az elmúlt időszakban több alkalommal is megmutathatta magát a közönség előtt: felléptek a Csíki Majálison, a húsvéti ételek szentelésén, karácsonyi koncertet adtak, valamint különböző fúvószenekari találkozókon is sikerrel szerepeltek. Repertoárjukban megtalálhatóak könnyed slágerek, indulók, valamint egyházi darabok is – céljuk mindig az, hogy zenéjük sokszínűsége minden korosztály számára értéket és élményt közvetítsen.

A zenekar hosszú távú célja a szakmai fejlődés mellett az, hogy hozzájáruljanak Csíkszereda kulturális életének színesítéséhez, és a fúvószene hagyományait újraélhetővé tegyék a helyi közösség számára. A Csíkszeredai Fúvószenekar minden fellépése egy közös örömünnep, ahol a zene nemcsak szól, hanem él – összeköt, inspirál, és emlékezetes pillanatokat teremt.

Műsoruk:

1. Jack Bullock: Procession of the lords
2. Zempléni László: Utazás Európában 2.Írország
3. Zempléni László: Utazás Európában 4. Norvégia
4. Victor Lopez: What a wonderful world
5. Alfred Bösendorfer: The little magyar

Felvétel:

<https://www.youtube.com/watch?v=LGBkQOGk0co>

**Trombitavirág Fúvószenekar:**

 A Trombitavirág Fúvószenekar 2008-ban alakult Horváth Virág vezetésével a Kaposvári Liszt Ferenc Zeneiskolában a Kaposvári Fúvószenekar utánpótlás zenekaraként.

2010-ben a WASBE által szervezett Gyermek, ifjúsági és felnőtt zenekarok versenyén, Balatonföldváron, III. helyezést ért el, 2011-ben minősítő hangverseny keretében „A” kategóriában a WASBE kiemelt arany oklevéllel értékelte a zenekart.

2012 szeptemberében majd kisebb kihagyás után 2022-ben Kerekes Béla Szabolcs karnagy, rézfúvós tanár vette át a Trombitavirág Fúvószenekar vezetését. Munkáját Horváth Virág, az iskola ütőtanára segíti.

Az együttes fő feladata, hogy a kis zeneiskolásokkal megismertesse a zenekari zenélés szabályait, az együtt zenélés örömét, hogy megismerkedjenek a többi fúvós hangszerrel, és hogy összetartó közösséggé kovácsolja a gyerekeket.

2017-ben a Balatonföldváron megrendezett Dél-Dunántúli Regionális Fúvószenekari Versenyen Kiemelt 1. helyezést kapott a zenekar a verseny legmagasabb pontszámával, valamint Kerekes Béla és Fodor Gyula felkészítő tanári díjat kapott

Műsoruk:

1. Michel Sweeney: Armed Forces March
2. Kees Vlak: Land of the Pharaohs
3. Zempléni László: Utazás Európába: Franciaország és Norvégia

Felvétel:

<https://www.youtube.com/watch?v=soVyWeDITJU>

**Veszprémi kisfúvósok**

A 2020/21-es tanévtől elindult a Csermák Antal AMI utánpótlás zenekara, a Veszprémi Kisfúvósok, melyben a karmester a kisebb korosztály tudásához és a hangszerekhez mérten válogatja össze a műveket. Repertoárjuk egyre bővül, több önálló fellépésük is volt már. A zenekart kezdetben Zeitler Dénes, majd Tóth-Hraska Anna vezette. 2023 novembere óta Gombásné Czika Magdolna dolgozik az együttessel.

A zenekar összetétele igen vegyes. A legtöbben már két éve, páran pedig szeptember óta tanulnak a hangszerükön. Vannak, akik már hangszerből 3.- 4. osztályosok, de csak szeptemberben, illetve január végén csatlakoztak a zenekarhoz. S természetesen vannak az „öreg motorosok”, akikkel lassan két éve dolgozunk együtt. Zenekarunk korosztálya is összetett: 9-16 éveskorig, néha kiegészülve egy-egy kezdő felnőttel.

Tulajdonképpen nevezhetjük ugródeszkának, ahol megtanuljuk a zenekari közös játék technikáit, figyelmet, fegyelmet gyakorlunk. Közben új barátokra találunk, élményeket gyűjtünk, együtt izgulunk, vagy éppen hatalmasat nevetünk. Magdi néni célja, hogy megfertőzzön minket, beleszerelmesedjünk a zenekarozásba. Repertoárunkban szerepelnek komolyabb darabok (pl.: Michael Sweeney: Ancient Voice) és könnyedebbek is (pl.: Robert Sheldon: Crazy Cartoons).

Sajnos iskolánkban nagyon kevés a mélyrezes (tenorkürt, harsona, tuba), tehát a darabválasztásnál, esetleges hangszerelésnél ezt is figyelembe kell venni. (Például a harsona szólamát két kis kürtös játsza be. Nekik még nem megy annyira a kürt felső regisztere, viszont alul magabiztosan kezelik a hangszert.) A csapat felépítése is félévenként változik, új gyerekek jönnek, vagy a régiek mennek tovább az ifjúsági fúvószenekarba. A hangszereléssel karmesterünk foglalkozik, aki fagott- és szolfézstanár is egyben.

Zenekarunk rendszeresen fellép az iskola és a város rendezvényein önállóan vagy a Veszprémi Ifjúsági Fúvószenekarral közösen. (Zonta megnyitó, Adventi koncertek, Jótékonysági koncertek…

stb.)

Műsoruk:

1. Michael Sweeney: Orenda!
2. Michael Sweeney: Celtic Air and Dance
3. Zempléni László: Utazás Európában - Olasz- és Franciaország

Felvétel:

<https://youtu.be/4HJz7f27F2U>

**"A" kategória Zeneiskolai vagy amatőr zenekarok csoportja**, akik néhány éve kezdték el a zenekari munkát. Ajánlott nehézségi fokozat: grade 1 és 2

Kötelező mű: Zempléni László: Saltus Hungaricus vagy Balázs Árpád: Négy kép

A felvétel hossza: maximum 15 perc

**Fúvóka Zenekar**

A FÚVÓKA Zenekar a Balatonföldvári Fúvószenekar utánpótlás csapata.

A tagság az általános iskolai korosztályt fedi le és ebből kifolyólag gyorsan változik az összetétele, hiszen kb. ötödiktől nyolcadikig tart a tagság.

Néhányan maradnak a középiskola alatt is, de az átlag életkor így is csak nagyjából 13 év.

Bár a zenekari utánpótlás nevelés már közel 30 éve működik Balatonföldváron, a jelenlegi felállás csak 2-3 éve van együtt és folyamatosan változik. Ennek ellenére a kb. 40 fős létszám stabilnak nevezhető.

A FÚVÓKA Zenekar évente kétszer lép fel a Ránki György Zeneiskola karácsonyi és évzáró koncertjén.

Ezen kívül különböző felállásokban indult és helyezéseket ért el a Balatonföldváron megrendezett megyei és regionális zenekari versenyeken.

Büszkék vagyunk arra, hogy ezeket az eredményeket mindig saját erőből értük el és még soha nem hívtunk kisegítőket.

Műsoruk:

1. Zempléni László: Saltus Hungaricus
2. Alfred Bösendorfer: Tell Saga
3. Hans Zimmer-Paul Murtha: Pirates of the Caribbean

Felvétel:

<https://youtu.be/zKBk-PHZilw?feature=shared>

**Lisznyay Szabó Gábor AMI Ifjúsági Fúvószenekara**

Az ifjúsági fúvószenekar vezetője Fritschéné Ambrus Gabriella a veresegyházi Lisznyay Szabó Gábor AMI tanszakvezető tanára

Zenekarunk közel 10 éves múltra tekint vissza. Jómagam 2018- ban vettem át a vezetését. Tagjai a zeneiskola jelenlegi és volt növendékei, akik pusztán kedvtelésből, a közösségért és az együtt zenélés szeretetéért járnak vissza. Mivel a gyerekek jó része évről évre cserélődik, gyakorlatilag folyamatosan újra és újra kell építeni a közösséget és igazodni a korosztálybeli különbségekhez. A repertoárt is úgy rakjuk össze, hogy az mindenki számára játszható legyen, de némi kihívást is jelentsen növendékeink számára. A zenekar tagjai egy nagyon jó közösséget alkotnak iskolán belül és kívül is. Sajnos a hangszer csoportok aránya nem igazán megfelelő, ezért sokszor kell kisegítőket hívnunk, hogy kiegyenlítsük a hangzást, de akik jönnek már szinte állandó tagjai zenekarunknak, csak egyéb elfoglaltságaik miatt nem tudják a próbákat megoldani. Heti egy próbánk van, de természetesen a koncertek előtt sokkal többet találkozunk.

Évente számos koncertet adunk. Ezek nagy része városon belül van, de sok fellépésünk volt már más településen, sőt külföldön is. Állandó szereplői vagyunk a zeneiskola rendezvényeinek, a városi rendezvényeknek, különböző fesztiváloknak és versenyeknek. Jó kapcsolatokat ápolunk más zeneiskolák zenekaraival, minden ősszel közös koncertet szervezünk.

Amire nagyon büszkék vagyunk, hogy immáron kétszer is meghívást kaptunk Kínába, Pekingbe vendégszereplésre, ami óriási élmény volt a zenekarnak. Olyan színpadokon játszhattunk, ami növendékeink nagy részének egy felfoghatatlan élmény volt, koncertjeink óriási sikert arattak a kínai közönség köreiben és hihetetlen lelkesedéssel fogadták a műsorunkat.

Repertoárunkban megtalálhatóak az indulók, szívesen játszunk magyar szerzők által írt műveket, filmslágereket, komolyzenei átiratokat, pop slágereket, polkákat, tehát elég széles az érdeklődési körünk. Bárhová szívesen megyünk, ahová meghívnak bennünket. Egyrészt inspirálódunk, minden fellépés egy motiváció, és hisszük, hogy a kapcsolatok, amiket ezáltal kialakítunk, új kapcsolatokat teremtenek. Mottónk „a zene, ami bennünk megszületik, jusson el mindenkihez”.

1. Balázs Árpád - Négy kép
2. Ted Huggens - Largo alla Barocco
3. Gustav Holst - Marching Song

<https://youtu.be/7rkwTifoVzs>

**Szekszárdi Ifjúsági Fúvószenekar**

A zenekar 1988-ban alakult Thész László, a Liszt Ferenc Zeneiskola akkori igazgatója indíttatására Kovács Zsolt vezetésével. Az első időkben nélkülözhetetlen segítséget nyújtottak a zenekar működésében, a gyerekek betanításában Szily Lajos és Pecze István rézfúvós tanárok, valamint Falussy Mária fafúvós tanárnő. A kezdetben csak trombitából és klarinétból álló 12 tagú csapat 1989- re több mint 20 tagúra fejlődött. 1989-től indultak a próbák az akkori Gyermekek Házában, amelynek vezetője, Matókné Misóczki Mária szülőként és vezetőként is támogatta a zenekart. Az első zenekari tábor Pecze István ötletére indult Domboriban. A táborozás azóta is rendszeres májusi programja a fúvószenekarnak. Az együttes 1990-ben látta először vendégül Szekszárdon Bietigheim-Bissingen testvérváros zeneiskolájának fúvószenekarát, amit a Németországi Bautzen városához fűződő nemzetközi Fúvós Fesztiválon való szereplés és a belgiumi Waregem városában működő zenekari kapcsolat kialakítása követett.

Az eddigi 35 év alatt majd 400-an játszottak a zenekarban a jelenlegi tagokon kívül. Volt tagjai zenélnek a város több zenekarában, így az Alisca Brass Band-ben, a Szekszárd Big Band-ben, a Szekszárd Junior Stars-ban, és énekelnek a város több kórusában. Az elmúlt évek alatt sok, zenei pályát választott tanuló tevékenykedett a zenekarban, akik a mai napig szívesen csatlakoznak a fiatalokhoz egy-egy fellépés, koncert erejéig.

A zenekar elsődleges feladata a fiatalok zeneszeretetre való nevelése, a város és a környék zenei együtteseinek utánpótlás biztosítása és a nemzeti hagyományok ápolása. A zenekar minden évben több városi rendezvényen vesz részt, 20-25 fellépést teljesít, színesítve ezzel a különböző programok megvalósítását. Ebben a munkában segítenek az intézmény fúvós tanárai, akik áldozatos munkája nélkül a zenekar nem tudna működni.

Fontos állomásai a szakmai munkának: a minősítő koncertek, a különböző megmérettetések és fúvós fesztiválok. A zenekar működése óta számos nemzetközi fúvósfesztiválon, német nemzetiségi fúvósfesztiválon, regionális fúvósfesztiválon és fúvóstalálkozón vett/vesz részt. A zenekar a Magyar Fúvószenei és Majorett Szövetségnél eddig egy ezüst, három arany és öt kiemelt arany minősítést szerzett. A nemzetközi WASBE fúvószenekari szervezettől pedig egy arany és két kiemelt arany minősítést kapott.

Zenekarvezetők:

Kolozsvári Gábor 2023-

Kovács Zsolt 1988-2023

Műsoruk:

1. Philip Sparke - Big Sky Overture
2. Zempléni László - Saltus Hungaricus
3. Todd Stalter - Conterbalance

Felvétel:

<https://www.youtube.com/watch?v=qgBv0P-z7l0>

**Szentesi Lajtha László Alapfokú Művészeti Iskola Ifjúsági Fúvószenekara**

A Lajtha LászlóAlapfokú Művészeti Iskola keretein belül működő Ifjúsági Fúvószenekar Szentes Város Fúvószenekarának utánpótlás együttese. A Szentesen működő fúvószenekarok története egészen a 60’-as évekig nyúlik vissza, melyet a Mihály Béla karnagy-címzetes igazgató szervezett újjá először 1983-ban, majd 2002-ben. Hatékony és színvonalas munkájuk eredményeként 1985-ben és 1987-ben a megyei megmérettetésen arany diplomát érdemeltek ki.

AZ I. Nemzetközi WASBE – Kelet –Európai Gyermek-, Ifjúsági és Felnőtt Fúvószenekari Versenyen 2010-ben I. helyezést, 2011-ben a VIII. Országos Zeneiskolai Zenekarok versenyén II. helyezést és ugyanezen a versenyen 2014-ben III. helyezést ért el a zenekar Mihály Béla, Patkó Attila és Várkonyiné Mihály Erna szakmai irányításával.

Az ifjúsági Fúvószenekar tagjainak nagy százaléka a zeneiskolában tanuló hangszeres növendék, de zenetanár kollégák és felnőtt amatőr zenészek is segítik az együttes mindennapi munkáját Nagy Tamás és Várkonyiné Mihály Erna szakmai vezetésével. A mindenkori vezetők ösztönözték, és ösztönzik ma is a fiatalokat a zenekari muzsikálás, és arra, hogy kiemelkedő és szorgalmas munkával Szentes Város Fúvószenekarának tagjaivá válhassanak.

Műsoruk:

1. Balázs Árpád: Négy kép
2. Ujj Viktor Géza: Concertino giocoso II-I. tétel
3. Johnnie Vinson-John Williams: Raiders March, The Throne Room
4. Michael Brown: One direction in concert

Felvétel:

<https://www.youtube.com/watch?v=dv_sJqSU2qQ>

**"B" kategória** Olyan zenekarok kategóriája, akik hosszabb, több tételes művek megszólaltatására képesek, melyekben több tempo- és karakterváltás is előfordul. Ajánlott nehézségi fokozat: grade 3

Kötelező mű: Zempléni: Dal és Rondó vagy Hidas Frigyes: Vidám zene

A felvétel hossza: maximum 25 perc

**Alisca Brass Band Szekszárd**

Az Alisca Brass Band - korábbi nevén Városi Fúvószenekar - 1985 óta működik, de jogelődjének az id. Véghelyi Miklós által 1957-ben alapított Fúvószenekart tekinti, így gyökerei majd hetven évre nyúlnak vissza.

Az elmúlt 40 év alatt számtalan koncert, ünnepség, térzene, fesztivál, falunap, külföldi út résztvevője, rendszeres szereplője Szekszárd város és Tolna megye kulturális rendezvényeinek, ünnepségeinek, a Nemzeti Ünnepek alkalmából rendezett megemlékezéseknek. Több alkalommal vendégszerepelt nagy sikerrel külföldön, Németországban, Ausztriában, Svájcban, Franciaországban, Olaszországban, Horvátországban, Erdélyben. 2007-ben elnyerte a Vállalkozók Országos Szövetsége által alapított Tolna megyei Prima díjat, 2016-ban pedig Tolna Megye Művészetéért elismerésben részesült.

2025.05.16-án rendezett minősítő koncerten a Fúvószenei Világszövetség Közép-Kelet Európai Szekciója által delegált zsűri Koncertfúvószenekar „B” kategóriában arany minősítéssel díjazta az együttest.

Az évtizedek során a klasszikus és kortárs fúvószenekari művek mellett a helyi németség hagyományainak megőrzését és ápolását is felvállaló együttes német nemzetiségi darabokat, könnyűzenei feldolgozásokat is repertoáron tartott és tart mai is, mindig minőségi előadásokkal szórakoztatva közönségét.

Műsoruk:

1. Andrew Lloyd Webber / Willy Hautvast: Jesus Christ Superstar
2. Zempléni László: Dal és Rondó
3. Jacob de Haan: Ross Roy - Overture for Band

Felvétel:

<https://www.youtube.com/watch?v=NS1DEM8u3m8>

**Demecseri Fúvószenekar**

 A Demecseri Fúvószenekar 2007. szeptemberében alakult a helyi Művészetoktatási Intézmény keretein belül. A Művészeti Iskolában már 2001 óta folyt hangszeres zeneoktatás. A fúvós hangszereken játszó tanulókból állt össze a zenekar egy budapesti fellépés alkalmából, egyetlen darabbal. Az intézmény művészeti vezetőjének Kiss Gyulánénak a kezdeményezésére együtt maradtak. A Művészeti Iskola az időközben megalakult Fúvószenekari Egyesülettel közösen megteremtette a működéshez szükséges feltételeket, úgymint hangszerek, kották vásárlása, zenetanárok, oktatók biztosítása.

A kezdő 14 fő tovább bővült, egyrészt a zenetagozatról kikerülő növendékekkel, másrészt zeneszerető, fúvós hangszeren játszó felnőttekkel. Az utánpótlás folyamatos volt, a zenetagozat arra érdemes tanulóiból kerül ki. 2009. februárjában a tagok nevet adtak a zenekarnak: „Citrom Band”. A névválasztás az első fellépésen a zenekar elé rakott citrom nyomán született. Az eredmények magukért beszéltek, a zenekar nem csak itthon, hanem külföldön is szép sikereket ért el, díjakat kapott, elismert zenekarrá vált. Tagja lett a Magyar Fúvószenei és Mazsorett Szövetségnek. A vármegye zenei életének egyik meghatározó közössége lett.

2021. szeptemberétől Blága Péter lett a karnagy. Hosszú távú célként a zenekar feltöltését, a régi sikerek elérését tűzte ki. Az utánpótlás nevelése a Kanyar-Go Alapfokú Művészeti Iskola keretein belül oldódott meg, ahol profi zenetanárok oktatják a növendékeket. Nem csak demecseri, hanem nyíregyházi és más településen lakó diákokat. A zenekar mindenkit szívesen lát, aki szeretne olyan közösséghez tartozni, ahol az együttzenélés öröme mellett a magas színvonal is megtalálható. Így a tagok közt megtalálható szakiskolás tanuló, lelkes amatőr felnőtt és öregdiák is. A közel 50 fős koncertlétszám annak is köszönhető, hogy a közösség mindenki számára nyitott, aki hozzátesz munkájával a zenei élményekhez.

A Fúvószenekar megalakulása óta eltelt időszakban megszakítás nélküli, folyamatos fejlődéssel ma már szerves része lett a város és a környező települések zenei életének. Karácsonyi, tavaszi hangversenyeink a színházteremben, telt házzal zajlanak, a nagyon hálás közönség előtt.

A jövőnket illetően úgy látjuk, hogy nagyon sok lehetőség rejlik körzetünk kulturális életének fellendítésében. Fesztiválok és egyéb rendezvények területén, ahol jelentős szereplője és szervezője lehet a zenekar önmagában, és a többi művészeti, kulturális csoporttal együtt is

Műsoruk:

1. Zempléni László: Dal és Rondó
2. Jacob de Haan: Oregon

Felvétel:

<https://www.youtube.com/watch?v=u8RoharMjkQ>

**Kaposvári Fúvószenekar**

Fúvószenekaruk elődje az 1967/68-as tanévben alakult "Úttörőzenekar" néven, *Fehérvári József* vezetésével. 2008 óta viseli az együttes a Kaposvári Fúvószenekar nevet. A zenekar előző karmesterei voltak: Bogáthy József, Papócsi Róbert, Horváth Virág, Major András, Nemes Máté. A zenekar jelenlegi karmestere: Kerekes Béla Szabolcs.

A szakmai munka eredményeként az együttes rengeteget fejlődött az elmúlt időszakban. Évek óta rendszeresen vesz részt a zenekar Kaposvár, Somogy megye, valamint az ország más tájainak különböző rendezvényein, színesítve környezetük kulturális életét, így öregbítve Somogy megye és Kaposvár jó hírnevét. Fellépéseik száma évente mintegy 15-20 alkalom. Városi rendezvények, falunapok, fesztiválok, hagyományőrző programok, önálló zenekari estek, térzenék és menetzenék határozzák meg szakmai munkájukat.

A zenekari tagok életkora: 12-25 év között van, de visszajárnak felnőtt tagjaik is az együttmuzsikálás öröméért, valamint pedagógusaik is rendszeresen koncerteznek a zenekarban.

Társadalmi szerepvállalásuk jelentős. Fontosnak tartják az értékes kultúra közvetítését, fellépéseiken mindig szem előtt tartják, hogy a műsorpolitika kialakításával formálják a hallgatóság zenei ízlését. Hagyományos adventi jótékonysági hangversenyükön olyan szervezeteket támogatnak, akiknek minden támogatás számít: fiatal sérült fiatalok, Hospice Alapítvány, beteg gyermekek. Repertoárjukon a hagyományos fúvószenekari művek mellett igényes szórakoztató zenék is megtalálhatóak. A versenyek alkalmával a magyar zeneszerzők által komponált alkotások meghatározó jelentőséggel bírnak a versenyprogram kiválasztásánál.

A zenekar állandóságát az utánpótlás zenekar gondozásával és ápolásával valósítják meg. A Trombitavirág zenekar évek óta táplálja és neveli ki a muzsikus csemetéket, így előkészítve a nagyzenekari munkát.

2010-ben nemzetközi versenyek alkalmával – Balatonföldváron, és Jaltán (Ukrajnában) - több első helyezést, Grand Prix díjat ért el az együttes. A Fúvószenekarok és Együttesek Magyarországi és Közép-Kelet Európai Szövetség WASBE Tagszervezetében „B” kategóriában kiemelt arany, „C” kategóriában arany minősítést szerzett a zenekar. A Balatonföldváron megrendezésre kerülő Somogy Megyei Zenekarok versenyén háromszor ítélte a zsűri a „legtisztább hangzást” a Kaposvári Fúvószenekarnak az elmúlt években.

2011-ben elkészült az együttes első stúdióban készített CD lemeze: „Ad Libitum” címmel.

2012-ben „Hang varázs” néven koncertsorozatot és karmester továbbképzést szerveztek, Neumayer Károly és Szabó Ferenc karmesterekkel.

2016-ban közösen a Dombóvári Ifjúsági Fúvószenekarral nagysikerű és nagyszabású filmzenei hangversenyeket szerveztek, több mint 100 zenekari zenésszel.

***A Kaposvári Fúvószenekar fontosabb eredményei:***

1999. március 13.Somogy Megyei Zenekari Fesztivál – Balatonföldvár - Ifjúsági Fúvószenekar – Gálán közreműködés

2000.Kultúrával a Nyugat kapujában – Kaposvár – I. hely

2002. április 26-28.Zeneiskolai Zenekarok IV. Országos Versenye – Kecskemét II. hely

2003. március 30**.** Somogy Megyei Zenekari Találkozó – Balatonföldvár – Különdíj

2005. április 09.Gyermek és Ifjúsági Zenekarok IV. Somogy Megyei Fesztiválja – Balatonföldvár – Bogáthy József karmesteri különdíjat kapott

2007. március 03.Gyermek és Ifjúsági Zenekarok V. Somogy Megyei Fesztiválja - Balatonföldvár – Papócsi Róbert karnagyi különdíjat kapott

2007. június 2. A WASBE Fúvószenekarok és Együttesek Magyarországi és Közép-Kelet Európai Szövetségének tagjaként „B” kategóriában KIEMELT ARANY minősítést kapott az együttes;

2009. március 21. Gyermek és Ifjúsági Zenekarok VI. Somogy Megyei Fesztiválján a Kaposvári Fúvószenekar érdemelte ki a zsűritől a legtisztább hangzás különdíját, valamint a Jacob de Haan „Dakota” című művéért a kiváló előadás díját;

2009. május 25. Az országosan meghirdetett „Hangfoglaló hétfő” elnevezésű versenyen

I. helyezés, Kaposvár város iskoláinak kórusaival kiegészülve;

2010. május 7. A WASBE Fúvószenekarok és Együttesek Magyarországi és Közép-Kelet Európai Szövetségének tagjaként „C” kategóriában ARANY minősítést kapott az együttes;

2010. május 28-31. II. Nemzetközi Fúvószenekari Verseny, Jalta, (Ukrajna) Grand Prix díj (Nagydíj);

2010. június 30. Balatonföldvár I. Nemzetközi Fúvószenekari Verseny a WASBE Világszövetség rendezésében:

Ifjúsági Zenekar kategóriában Kiemelt I. díj 100-ból 98 ponttal a kategória legmagasabb pontszámával;

- Karmesteri Különdíj Major András számára;

- Különdíj a legeredményesebb ifjúsági zenekarnak;

2010. június Dicsérő oklevél Szita Károlytól, Kaposvár Megyei Jogú Város polgármesterétől;

2010. november 6. II. Orosz Dal és Tánc Fesztivál: I. helyezés hangszeres zene kategóriában;

 2011. április 2. Gyermek és Ifjúsági Zenekarok VII. Somogy Megyei Fesztiválján a legtisztább hangzás különdíját;

- Alkotói különdíj Major András számára, saját mű komponálásáért;

2012. július 6-7. Sárvár Nemzetközi Fúvószenekari verseny I. díj;

- Különdíj a legjobb kötelező mű előadásáért;

2013. március 23. Balatonföldvár I. Regionális Zenekari Verseny, nyitott kategória I. helyezés;

2015. június 19-21 WASBE - Kelet-Európa Nemzetközi Fúvószenekari Versenye (Bega Fest 1st International Wind Orchestra Competition), I. hely

2017. április 9-én, a Balatonföldváron megrendezett III. Regionális Dél-Dunántúli Zenekari versenyen kiemelt arany minősítést szereztek, megkapták a verseny abszolút győztes zenekara címet. Major András karmesteri különdíjban részesült.

2017. június 23-25. WASBE - Kelet-Európa Nemzetközi Fúvószenekari Versenye (Bega Fest 1st International Wind Orchestra Competition), I. hely

2017. június Dicsérő oklevél Szita Károlytól, Kaposvár Megyei Jogú Város polgármesterétől;

2024. június 14-16. WASBE - Kelet-Európa Nemzetközi Fúvószenekari Versenye (Bega Fest 4st International Wind Orchestra Competition), Kiemelt I. hely Grand Prix díj

Műsoruk:

1. John Higgins: Celtic Ritual
2. Zempléni László: Dal és rondó
3. Jacob de Haan: Ross Roy

Felvétel:

<https://www.youtube.com/watch?v=obfyA-KArp0>

**Kiskőrös Város Fúvószenekara**

 Kiskőrösön, Petőfi szülővárosában a fúvószene hagyománya közel 100 éves múltra tekint vissza. 2019 óta Sipos Béla Benjámin karnagy vezeti a zenekart. A közel 6 éves együttműködés alatt egy összeszedett, „Symphonic band”-es hangzásvilágot sikerült közösen elérnünk.

2023. június 3-án Jubileumi és minősítő hangversenyünkön a Magyar Fúvószenei és Mazsorett Szövetség (MAFUMASZ) és a Fúvószenekarok és Együttesek (WASBE) Közép-Kelet-Európai Szövetségének szakmai bizottsága a maximális 100 pontszámmal C kategóriában „Kiemelt arany” minősítésre értékelte az együttes szakmai tudását, teljesítményét. A koncerten Sipos Béla karnagy úr a WASBE „Ifjú tehetség karmesteri díját” vehette át Dr. Csikota Józseftől.

Teltházas újévi koncertek, a Nyáresti Fúvósmuzsika nevet viselő hagyományos augusztusi koncertek, emlékezetes Filmzenei estek, fúvószenekari fesztiválok, vendégszereplések, protokolláris felkérések és megannyi szép közös emlék, fellépés áll a zenekar háta mögött.

Az együttes továbbra is a művészeti iskola fúvós növendékeire és a városi, fúvószenét kedvelő és aktívan művelő felnőttjeire alapoz. A zenekar állandó tagjai a zeneiskola azon volt növendékei, akik, habár nem zenei pályán folytatták tanulmányaikat, hazajárnak muzsikálni. A közös munkában rendszeresen részt vesznek a Kiskőrösi SZÓLAM Alapfokú Művészeti Iskola azon volt növendékei is, akik már profi művészek. A zenekar fenntartója: Kiskőrös Város Fúvószenekaráért Alapítvány.

Műsoruk:

1. Kacsóh: János vitéz nyitány
2. Tóth: Petőfi-induló
3. Hidas: Vidám zene
4. Kodály: Intermezzo

Felvétel:

<https://www.youtube.com/watch?v=ZnV28ppZUsg>

 **"C" kategória** Olyan zenekarok kategóriája, akik hosszabb, több tételes művek megszólaltatására képesek, melyekben több tempo- és karakterváltás is előfordul. Ajánlott nehézségi fokozat: grade 4 Kötelező mű: Sárvári József: Végvári hősök 1532 vagy Balázs Árpád: Concertino A felvétel hossza: maximum 30 perc

**Gerje-Party Fúvósegylet**

 A Gerje-Party Fúvósegylet 1995-ben alakult, célja Albertirsa és a környező települések zenei életének fellendítése, az itt élő és zenélni vágyó emberek összefogása. Az egyesületet albertirsai, ceglédberceli, pilisi és dánszentmiklósi fiatal muzsikusok alapították, idén ünnepli 30 éves fennállását.

Az egyesület a Dél-Pest vármegyei régió civil és zenei életének meghatározó csoportja, Albertirsa Város Települési Értéktárának tagja.

A Gerje-Party Fúvósegylet rendszeres résztvevője Albertirsa és vonzáskörzete állami és települési ünnepein rendezett megemlékezéseinek, kulturális programjainak.

A zenekar önálló programokat honosított meg Albertirsán, Évzáró koncertje, a két-három évente rendezett Farsangi jelmezes koncert, a Fúvószenekari Fesztiválok, rendszeres térzenék mindig szépszámú közönség előtt zajlanak. A zenekar többször mérete már magát meg fúvószenekari versenyeken és rendezett már minősítő koncerteket.

2008-ban az egyesületnek, 2016-ban Orosz Jánosnak, a zenekar karmesterének Albertirsa Város Önkormányzata az Albertirsáért emlékérmet adományozta.

A belföldi meghívások közül kiemelkednek a fúvószenekari fesztiválokon történő fellépések, amelyeken a zenekar mindenütt elnyeri a nézőközönség rokonszenvét.

A külföldi utazások és vendégszereplések örökre emlékezetesek maradnak a zenekari tagok számára, minden utazásunkról sikeres fellépések élményeivel térünk haza.

A Gerje-Party Fúvósegylet fennállása során többször vendégszerepelt már nemzetközi fesztiválokon, baráti találkozókon Szlovákiában, Olaszországban, Franciaországban és Erdélyben.

A koncertfelvétel 2025. április 12-én 18 órakor az Albertirsai Sportcsarnokban készült Gerje-Party Fúvósegylet 30 éves Jubileumi programsorozatában, a Magyar Fúvószenei és Mazsorett Szövetség által zsűrizett Minősítő Hangversenyen, a zenekart Orosz János vezényli.

Zenekari versenyek, eredmények:

1996. II. Balatoni Nemzetközi Zenei Verseny - Veszprém Alapfok kategória - Ezüstdiploma

1996. Indulóverseny a Budai Várban - Budapest II. helyezés

1997. Indulóverseny a Budai Várban - Budapest I. helyezés

2007. WASBE Minősítő koncert - Albertirsa „C” kategória „Arany” minősítés

2010. I. Nemzetközi WASBE Kelet-Európai Felnőtt Fúvószenekari Verseny - Balatonföldvár

I. helyezés

2010. I. Magyar Fúvószenei Nagydíj – Pécs2010 Európa Kulturális Fővárosa

Szórakoztató fúvószene kategória, Divízió I. - Bronz Diploma

Eredeti fúvószene kategória, Divízió II. - Ezüst Diploma

2011. XXV. ZENIT Nemzetközi Zenei Ifjúsági találkozó - Békéscsaba „Egységes hangzás” díj

A legjobb műsorválasztás különdíja

Békéscsaba Város különdíja

2014. III. Bega Fest Nemzetközi Fesztivál és Fúvószenekari Verseny – Zrenjanin, Szerbia

Nyitott kategória, I. helyezés

2016. WASBE Minősítő koncert a nagyváradi „OSSO Varadinum”-al közösen - Nagyvárad

„D” kategória „Ezüst” minősítés

2025. Magyar Fúvószenei és Mazsorett Szövetség Minősítő Hangverseny - Albertirsa

Koncertfúvós kategória „C” felső szint „Kiemelt Arany” minősítés

Kitüntetések:

2008. „Albertirsáért emlékérem” - adományozta Albertirsa Város Önkormányzata

2015. „Kitüntetés 20 esztendős kiemelkedő fúvószenekari művészeti tevékenység elismeréseként” - Fúvószenekarok és Együttesek Magyarországi és Közép-Kelet-Európai Szövetsége WASBE-Tagszervezet részéről

2016. Albertirsa Város Települési Értéktárának tagja

2022. Elismerő Díszoklevél „Az albertirsai Gerje-Party Fúvósegylet részére Megalakulásának 25 éves évfordulója alkalmából, a fúvószenei kultúra ápolása, népszerűsítése érdekében végzett több évtizedes kiemelkedő szakmai munkájáért” a Magyar Fúvószenei és Mazsorett Szövetség részéről

Műsoruk:

1. Julius Fucik: Kinizsi-induló, hangszerelte: Siegfried Rundel
2. Sárvári József: Végvári hősök 1532.
3. Franco Cesarini: Cossack Folk Dances

Felvétel:

<https://www.youtube.com/watch?v=RAq6C-zjQiI>

**Pesterzsébeti Lajtha László AMI Ifjúsági Fúvószenekar**

A zenekar hivatalos pályafutását az 1988/89-es tanévben kezdte meg Kolossa Andrásé s Mizsák István tanárurak szervezésében, a Lajtha László Zeneiskola, akkori nevén Budapest XX. kerületi Állami Zeneiskola 8-10 éves tanulóiból, kb.10 fővel. A mai létszám eléri az 50 főt.

Folyamatosan bővülünk zeneiskolai növendékekkel, ugyanakkor a régi zeneiskolások is megmaradtak. Sokan egyetem, munka mellett vesznek részt a zenekar életében.

Repertoárunk nagyrészt a tagok által kedvelt szórakoztató zenéből áll, de ezek mellett tradicionális indulókat, valamint hagyományos koncert-fúvószenekarra írt műveket is játszunk.

Fő célunk népszerűsíteni a fúvós és ütős hangszereket, valamint a fiatal korosztály ösztönzése a zenetanulásra.

Művészeti vezető: Nagy Zsolt, karmester és rézfúvós tanár.

Műsoruk:

1. Balázs Árpád: Concertino
2. Arturo Márquez: Danzón no. 2

Felvétel:

<https://www.youtube.com/watch?v=14aYoSZ9Dto>

**Szentes Város Fúvószenekara**

Szentesen a fúvószenekari élet közel 100 éves múltra tekinthet vissza. Az 1927/28as tanévben alakult meg a városban a Szentesi Magyar Királyi Állami Horváth Mihály Reálgimnáziumban a mai értelemben vett első fúvószenekar. A II. világháború során a történelem viharai az addigra már népszerűvé vált együttes tagjait, kottáit, hangszereit szétszórta, megsemmisítette. A háború utáni békeévekben előbb a vasút berkein belül, majd az ötvenes évek elején a Művelődési Ház égisze alatt alakult újabb fúvósegyüttes.

A jelenleg is működő fúvószenekar 1997-től egyesületi keretek között tevékenykedik. Az együttes tagjai között az általános iskolai tanulóktól a nyugdíjasig minden korosztály képviselteti magát. Fontos szerep jut a Szentesi Lajtha László Alapfokú Művészeti Iskola növendékeinek és tanárainak, hiszen a hangszeres utánpótlást 1955-től napjainkig főként az intézmény úttörő-, majd ifjúsági zenekara biztosítja.

A zenekar jelenleg közel 40 fős tagsággal dolgozik, Várkonyiné Mihály Erna szakmai vezetése mellett. Országos fúvószenekari fesztiválok, találkozók mellett vendégszerepeltek már Olaszországban, Németországban, Lengyelországban, Erdélyben és a Vajdaságban. Fontosnak tartják a megyei, valamint a Dél-Alföld fúvószenekaraival való kapcsolatok ápolását, hiszen ezek a találkozások népszerűsítik a fúvószenét és tovább erősítik az együttes szakmai és személyes bartáságát, elősegítik szakmai fejlődését.

A zenekar vezetői mindig fontosnak tartották a rendszeres megmérettetést, így az együttes Mihály Béla karnagy-igazgató szakmai vezetésével elnyerte a „Fesztiválzenekar” megtisztelő címet. Több évtizedes sikeres működéséért megyei alkotói díjjal ismerték el a zenekart.

Eredményeik közül:

1999- Nemzetközi Zenei Verseny (Eger) - Arany Diploma

2001- Nemzetközi Fúvószenekari Verseny (Lengyelország) - Nagydíj

2002- Zenit (Békéscsaba) - Nívódíj

2017- Magyar Fúvószenekari Szövetség minősítése – Kiemelt Arany fokozat

Műsoruk:

1. Lorenzo Pusceddu: Augusta induló
2. Sárvári József: Végvári Hősök 1532
3. Hidas Frigyes: II. Népdalszvit
4. Franco Cesarini: Kozák táncok

Felvétel:

<https://www.youtube.com/watch?v=j58LFWt0uhk>

**Dunakeszi Koncertfúvósok**

A zenekar 1972-ben kezdte meg működését Tóth Ferenc és Takács Lajos zeneiskolai tanárok kezdeményezésére, mint a Zeneiskola 20 fős fúvósegyüttese. A Dunakeszi Fúvószenekari Egyesület 1990-ben alakult meg azzal a céllal, hogy városuk és környéke zenei életét elősegítse, lehetőséget adjon a zeneiskola tanulóinak, hogy mind az alapképzés ideje alatt, mind annak befejeztével aktívan, rendszeresen és színvonalasan zenélhessenek.

Az együttes jelenleg 50 főből áll. A tagok szívesen muzsikálnak együtt, barátságok szövődtek, lelkiismeretesen és rendszeresen gyakorolnak és próbálnak. Ez a légkör és a szívesen vállalt „munka” biztosítja, hogy a fiatalok szabadidejüket magas szintű kulturális tevékenységgel töltsék. Az együttes erőpróbák – rendezvények, hangversenyek, belföldi és külföldi fellépések, zenekari táborok – mindinkább erősítik a zenekar összetartását, a tagok egymás közötti emberi kapcsolatainak alakulását, az előadásokkal szembeni művészi igényességüket. Az egyre gyarapodó létszámú zenekar, melynek tagjait már túlnyomórészt nagykorúak alkotják, a zeneiskola már nem tudta befogadni, így 2006 júniusában a Dunakeszi VOKE József Attila Művelődési Központban találtak új otthonra. 2006 szeptemberében az Egyesület közhasznúvá vált. Az Egyesület elnöke Nagy Károly, karmestere – 2017 óta – Szilágyi Szabolcs Balázs.

A zenekar eljutott Németországba, Olaszországba, Lengyelországba, Belgiumba, Dániába, Izraelbe, Romániába (Erdélybe) és Kínába.

Vendégül láttak zenekarokat Németországból, Olaszországból, Belgiumból, Dániából, Izraelből, Erdélyből, Spanyolországból, Svájcból, Japánból, Svédországból és az Egyesült Államokból.

1994 tavaszán a Magyar Rádió 6-os stúdiójában 40 perces demo felvételt készítettek, 2000 januárjában, az egyesület megalakulásának 10. évfordulója alkalmából CD lemezt, mintegy összefoglalva a tíz év sikeres munkáját. A CD-t az élő koncertfelvétel és a versenyművek megszólaltatása teszi különlegessé. 2008 májusában készült el stúdió CD-jük, melyre az elmúlt 18 évből kerültek fel zeneszámok.

Az együttes repertoárja hagyományos és kortárs fúvószenekari darabokból, népszerű musical átiratokból és könnyűzenei számokból áll. Egyházi műsoraikat a helyi templomokban mutatják be. Térzenéiket nemzeti ünnepeinken és egyéb városi rendezvényeken adják, megalapozva a jó hangulatot. Nagy hangsúlyt fektetnek nemzeti zenekultúránk ápolására, annak hazai és külhoni terjesztésére.

Szinte a kezdetektől műsoron tartanak zenekari kíséretes szólódarabokat. Szólistáik voltak a zeneiskola tanárai, később a zenekar kiemelkedő képességű tagjai, és az út a hivatásos szólistákig, művészekig vezetett.

Műsoruk:

1. Sárvári József: Végvári vitézek 1532
2. Carl Wittrock: Antarctica
3. Samuel R. Hazo: Arabesque
4. James Barnes: Carnaval in Sao Paolo
5. Etienne Crausaz: Balkan Dance

Felvétel:

<https://www.youtube.com/watch?v=auAQe43RJDs>

**A rendező adatai:**

Kaposvári Liszt Ferenc Zeneiskola – Alapfokú Művészeti Iskola

és a Kaposvári Fúvósok Egyesület

7400 Kaposvár, Kossuth L. u. 21. Tel: 82/512-762

E-mail: kaposvarilisztferenczeneiskola@gmail.com www.kaposvarizeneiskola.hu

**Díjazás**

Minden zsűri 20 pontot adhat, az egyéni pontok összeadódnak. A maximum elérhető pontszám 100 pont.

91-100 pont 1. hely

81-90 pont 2. hely

71-80 pont 3. hely

0-70 pont Részt vett/emléklap

Minden résztvevő zenekart a minősítésének megfelelő oklevéllel jutalmazunk. A kategóriák legmagasabb pontszámát elérő zenekarok kupát is kapnak, valamint szponzori felajánlások szerint ajándéktárgyat.

**Eredményhirdetés:**

Legkésőbb 2025. június 30. napjáig a Kaposvári Liszt Ferenc Zeneiskola weboldalán ([www.kaposvarizeneiskola.hu](http://www.kaposvarizeneiskola.hu) ) megtekinthető. A díjakat postai úton juttatjuk el a díjazottak számára.

Támogatóink:

Kaposvári Fúvósok Egyesület



